text: দৈনিক জনকন্ঠ || বিশ্বসুন্দরী হওয়ার জন্য মিশন শুরু জেসিয়ার
  বিশ্বসুন্দরী হওয়ার জন্য মিশন শুরু জেসিয়ার
  অনলাইন ডেস্ক ॥ 'বিশ্বসুন্দরী' হওয়ার জন্য বাংলাদেশের জেসিয়া ইসলামের মিশন শুরু হয়েছে। শুরুতেই প্রতিযোগিতার অন্যতম ইভেন্ট 'ড্যান্সেস অব দ্য ওয়ার্ল্ড'-এর অডিশন। গতকাল সোমবার তাতে অংশ নেন তিনি। জানা গেছে, ২০ অক্টোবর চীনে পৌঁছার পর এই ইভেন্টের মহড়ায় অংশ নেন। এখানে '৬৭তম মিস ওয়ার্ল্ড' প্রতিযোগিতায় অংশ নেওয়া সব প্রতিযোগী অংশ নিচ্ছেন। সবাই রঙিন, ঝলমলে আর নানা ধরনের পোশাক পরেন। এখানে সবাই নিজেদের মধ্যে পরিচয়পর্ব সেরে নেন। হইহুল্লোড়, আড্ডা আর আলোকচিত্রীদের সামনে পোজ দিয়ে সময় কাটছে সবার। মূল প্রতিযোগিতার আগে অডিশন আর মহড়ার পাশাপাশি অন্য সুন্দরীদের সঙ্গে বিভিন্ন দর্শনীয় স্থান ঘুরে দেখবেন জেসিয়া।
  এদিকে মিস ওয়ার্ল্ড প্রতিযোগিতার অফিশিয়াল ওয়েবসাইটে অন্য প্রতিযোগীর সঙ্গে রয়েছে জেসিয়ার ছবি। রয়েছে তাঁর কিছু তথ্য। এসব তথ্যের মধ্যে রয়েছে জেসিয়া শিক্ষার্থী, বয়স ১৮ বছর, উচ্চতা ১৭২ সেন্টিমিটার। বাংলা, হিন্দি ও ইংরেজিতে দক্ষ। লক্ষ্য, ফ্যাশন ডিজাইনার হওয়া। পছন্দ, ক্রিকেট ও বাস্কেট বল। আগ্রহ আছে নাচ আর র্যাম্প মডেলিংয়ে। শখ, ঘুরে বেড়ানো, ছবি দেখা ও গান শোনা। দ্য স্ক্রিপ্ট ব্যান্ডের 'হল অব ফেম' আর জর্জ মাইকেলের 'কেয়ারলেস হুইসপার' তাঁর পছন্দের গান। তাঁর উদ্দেশ্য অভিভাবকদের শিক্ষিত করা।